Luftforsvarets skolesenter

Luftforsvarets skolesenter er en avdeling i Luftforsvaret som ligger ved Kristiansand lufthavn, Kjevik. 

Skolen er planlagt flyttet til Værnes innen 2026 og skal ivareta all fag- og funksjonsrettet utdanning for Luftforsvaret.

 Historie 
Et behov for opplæring av nytt flyteknisk personell hadde oppstått etter hjemkomst fra Storbritannia etter andre verdenskrigs slutt. Kvalifiserte mannskaper ble dimittert og forsvant til sivile virksomheter. En skole ble opprettet på Kjeller, men plassen ble fort for liten. Virksomheten ble flyttet til Kjevik som Flyvåpnets tekniske skole i februar 1946.Fra Spitfire til F-16. Luftforsvaret 50 år 1944-1994. Tom Arnheim (red) Oslo 1994

Etableringen og den tekniske utformingen av utdanningen ved Kjevik ble ledet av Olav Unhammer, som tidligere hadde vært teknisk sjef ved 331-skvadronen og 132 (N) Wing under krigen. Med operativ erfaring fra både Storbritannia og kontinentet bidro han til å overføre krigstidens praksis og vedlikeholdsrutiner til en strukturert fagopplæring i fredstid.

 Flytting av skolen 
Stortinget vedtok 15. november 2016 at Luftforsvarets skolesenter skal flyttes til Værnes og at Forsvaret skal legge ned sin virksomhet på Kjevik. Detaljene i langtidsplanen beskriver at skolesenteret skal deles opp: Noe aktivitet ble lagt til Værnes, resterende aktivitet skal innen 2025 utsettes eller fordeles til Luftforsvarets operative baser.  

I 2024 ble flyttingen utsatt til 2026 for å få på plass nødvendig infrastruktur på Værnes. 

I tillegg til endringen av den tekniske utdanningen i Luftforsvaret, ble befalsutdanningen på Kjevik overført til Forsvarets befalsskole 1. august 2017.

 Organisasjon 
Luftforsvarets skoler er underlagt Luftforsvarets våpenskole. Skolesenteret består av hovedkvarteret til Luftforsvarets skolesenter på Kjevik som har underlagt følgende skoler per september 2025. 

 Kjevik 
Luftforsvarets tekniske skole 
Luftforsvarets kompetansesenter for læringsteknologi

 Sørreisa 

 Luftforsvarets kontroll- og varslingsskole

 Værnes 

 Luftforsvarets spesialistskole
 Baseforsvarstaktisk skole

 Rygge 

 Luftforsvarets flyoperative trenings- og sertifiseringssenter

 Ørland 

 Luftforsvarets sanitetsskole
 Luftverntaktisk skole

Referanser

 Eksterne lenker 
 Skolesenterets hjemmeside 

Kategori:Luftforsvaret
Kategori:Skoler i Luftforsvaret
Kategori:Utdanningsinstitusjoner etablert i 1946